RÅDETS FORORDNING (EF) Nr. 2614/97 af 15. december 1997 om finansielle bidrag fra Fællesskabet til Den Internationale Fond for Irland

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

(1) Programmerne under Den Internationale Fond for Irland, i det følgende benævnt »fonden«, fremmer samarbejdet på tværs af grænserne og befolkningsgrupperne og medvirker dermed til at fremme dialogen og forsoningen mellem nationalister og unionister;

(2) fonden er et eksempel på et vellykket engelsk-irsk samarbejde med henblik på at fremme forsoningen mellem de to befolkningsgrupper og øge den økonomiske og sociale udvikling;

(3) der er årligt blevet bevilget 15 mio. ECU over fællesskabsbudgettet fra 1989 til 1995 til støtte for projekter gennemført af fonden som en reel ekstraindsats for de berørte områder;

(4) i henhold til Rådets forordning (EF) nr. 2687/94 af 31. oktober 1994 om finansielle bidrag fra Fællesskabet til Den Internationale Fond for Irland (3) blev der for 1995, 1996 og 1997 for hvert af disse år i forbindelse med budgetproceduren afsat 20 mio. ECU;

(5) de vurderinger, der er blevet foretaget i henhold til artikel 3 og 5 i forordning (EF) nr. 2687/94, har bekræftet, at Fællesskabets bidrag er blevet anvendt i overensstemmelse med fondens målsætninger og de kriterier, der er fastsat i nævnte forordnings artikel 2, stk. 1 og 2;

(6) forordning (EF) nr. 2687/94 anvendes indtil den 31. december 1997;

(7) fredsprocessen i Nordirland kræver, at fællesskabsstøtten fortsætter efter denne dato;

(8) Kommissionen vedtog den 28. juli 1995 en beslutning om strukturfondsstøtte til det særlige program for fred og forsoning i Nordirland og de irske counties i grænseområdet;

(9) fonden skal i overensstemmelse med aftalen om dens oprettelse først og fremmest anvende fællesskabsbidraget til projekter, der er i overensstemmelse med de aktiviteter, der finansieres af det særlige program for fred og forsoning (PEACE);

(10) denne støtte bør have form af finansielle bidrag i yderligere to år;

(11) det er nødvendigt at sikre en hensigtsmæssig koordinering mellem fondens interventioner og de interventioner, som finansieres gennem Fællesskabets strukturpolitikker;

(12) støtten fra fonden vil kun blive effektiv, hvis den supplerer og ikke træder i stedet for andre offentlige eller private midler;

(13) inden den 1. april 1999 bør der foretages en vurdering af fondens resultater og behovet for yderligere støtte;

(14) det anslås, at der til Fællesskabets bidrag til fonden i 1998 og 1999 hvert år er brug for 17 mio. ECU i løbende priser;

(15) støtten bør bidrage til at styrke solidariteten mellem medlemsstaterne og deres befolkninger;

(16) traktaten indeholder ikke anden hjemmel for vedtagelsen af denne forordning end artikel 235 -

UDSTEDT FØLGENDE FORORDNING:

Artikel 1

Der ydes for hvert af årene 1998 og 1999 et årligt bidrag til fonden. Bidragets størrelse fastsættes i forbindelse med den årlige budgetprocedure.

Artikel 2

Fonden skal i overensstemmelse med aftalen om dens oprettelse først og fremmest benytte bidraget til projekter, der gennemføres på tværs af grænsen og de to befolkningsgrupper, herunder især projekter, der er i overensstemmelse med målsætningerne for det særlige støtteprogram for fred og forsoning (PEACE) og andre programmer under strukturfondene.

Bidrag skal anvendes således, at der er tale om en reel ekstraindsats i de pågældende områder, og det må derfor ikke træde i stedet for andre offentlige eller private midler.

En repræsentant for Kommissionen deltager som observatør i fondsbestyrelsens møder.

Artikel 3

Kommissionen sikrer koordineringen af interventionerne under fonden og interventioner, som finansieres gennem Fællesskabets strukturpolitikker. Kommissionen underretter de behørige opfølgningsudvalg om fondens aktiviteter.

Artikel 4

Kommissionen udarbejder sammen med fondsbestyrelsen hensigtsmæssige foranstaltninger for offentliggørelse og information med henblik på at oplyse om Fællesskabets deltagelse i de projekter, som finansieres gennem fonden.

Artikel 5

Kommissionen forvalter bidragene.

Kommissionen forelægger senest den 1. april 1999 en beretning for budgetmyndigheden, der bl.a. skal omfatte:

- en redegørelse for fondens virksomhed

- en liste over projekter, der har modtaget støtte

- en evaluering af støttens art og virkning sammenholdt med bl.a. fondens målsætninger og de kriterier, der er fastsat i artikel 2, stk. 1 og 2

- et bilag indeholdende resultaterne af de undersøgelser og den kontrol, som Kommissionens repræsentant eller dens befuldmægtigede har gennemført, særlig hvad angår koordineringen af fondens aktiviteter og de aktiviteter, der gennemføres gennem Fællesskabets strukturpolitikker.

Artikel 6

Det årlige bidrag udbetales i to dele på følgende måde:

a) et forskud på 80 % udbetales, efter at formanden for fondens bestyrelse har underskrevet Kommissionens standardkontrakt i forbindelse med støtte og har forpligtet sig til at anvende bidraget i overensstemmelse med artikel 2, og efter at Kommissionen har modtaget og godkendt modtagerens årsberetning om aktiviteterne og de reviderede regnskaber for det foregående år

b) de resterende 20 % udbetales, efter at Kommissionen har modtaget og godkendt modtagerens årsberetning om aktiviteterne og de reviderede regnskaber for det år, som fællesskabsbidraget blev ydet for.

Artikel 7

Inden den 1. april 1999 forelægger Kommissionen Europa-Parlamentet og Rådet en beretning indeholdende en vurdering af behovet for at yde bidrag efter 1999.

Artikel 8

Denne forordning træder i kraft den 1. januar 1998.

Den anvendes indtil den 31. december 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. december 1997.

På Rådets vegne

J.-C. JUNCKER

Formand

(1) EFT C 190 af 21. 6. 1997, s. 14.

(2) EFT C 371 af 8. 12. 1997.

(3) EFT L 286 af 5. 11. 1994, s. 5.